પ્રજ્ઞાવાન એવા કોઈ પણ મનુષ્યને ભાગે જીવનના વિષમ અનુભવોનો ઘૂંટ પીવાનો આવતો જ હોય છે. એ તે,અની નિયતિ છે. હેલન માટે નિર્માયેલી વિષમતા વધારે તીવ્ર હતી. ત્રણ ત્રણ ઇન્દ્રિયોના અભાવે હેલનને અનેક ચિત્ર-વિચિત્ર ઘટનાઓનો સામનો કરવાનું આવ્યું. આવો એક વિચિત્ર બનાવ, હેલનના જીવનમાં પ્રથમ વાર હેલને પોતે લખેલી પહેલી વાર્તા ‘હિમરાજ’ના સમયે બન્યો. આ વાર્તા લખીને હેલને પોતાના મિત્ર ઍનેગ્નોસને મોકલી. ઍનેગ્નોસે પર્કિન્સ સંસ્થાના એક હેવાલમાં તેને પ્રસિદ્ધ પન કરી. પરંતુ પાછળથી તેમને જાણવા મળ્યું કે ‘હિમરાઅ’ને મળતી ‘હિમની પરીઓ’ નામની વાર્તા કુ.માર્ગારેટ કેન્બીએ લખેલી જે હેલનના જન્મ પહેલાં જ એક પુસ્તકમાં પ્રગટ પણ થઈ ગયેલી. આ ઘટનાને લઈને બાર વર્ષની હેલન પર ઉપેક્ષાનાં તીર વરસ્યાં ને બાળા હેલન ભાંગી પડી. પાછળથી તેને એ પણ સમજાયું કે તેનાં ગુરુ સુલીવાનની ગેરહાજરીમાં બીજાં મિત્ર પાસેથી તેણે આ વાર્તા સાંભળેલી. પાછળથી એ ભુલાઈ પણ ગયેલી, ને જાણે પોતાને જ સૂઝી હોય તેમ અચાનક જ મગજમાં સળવળીને તંતોતંત એ રીતે જ લખાઈ. નાનકડી હેલનને આ આઘાતમાંથી બહાર આવતાં ખૂબ શ્રમ પડ્યો. જીવનભર તેઓ આ બનાવને ભૂલી ન શક્યાં એ વાત પણ આખરે તો તેમનો સત્યપ્રેમ સૂચવે છે.